贈徐子虛畫魚
作者：王佐才
朝代：宋

paragraphs: 我嘗放意遊江湖，喜從釣叟觀真魚。
有時臨溪行復坐，秋水無風魚自如。
鱗鱗鬣滑隨上下，回旋戲躍形皆殊。
兩兩相逢若對語，聚頭戢戢摇雙鬚。
忽然散漫皆游去，一半掉尾潜菰蒲。
往來得所弄晴色，圓波觸動生浮珠。
困依垂楊看不足，盡日忘歸誰與俱。
自從北走塵土窟，十年不復瞻蓴鱸。
憑誰畫出江湖趣，東海今聞徐子虛。
毫端奪得生時意，京師好事爭傳摹。
寫成雙幅輒遺我，展舒活動驚堂隅。
窮搜前古少奇筆，此本只恐人間無。
任教涸轍强濡沫，對面相忘千里書。